**ΔΕΛΤΙΟ ΤΥΠΟΥ**

**Καινοτόμες λύσεις για τον πρωτογενή τομέα από 10 ελληνικές εταιρείες**

**στη διεθνή έκθεση «GREEN TECH» 2025 στην Ολλανδία**

**Αθήνα, 25 Ιουνίου 2025 |** Για δεύτερη συνεχόμενη χρονιά η Enterprise Greece οργάνωσε την ελληνική συμμετοχή στη διεθνή έκθεση GreenTech η οποία διεξήχθη στο εκθεσιακό κέντρο RAI του Άμστερνταμ από 10 έως 12 Ιουνίου 2025.

Η GreenTech αποτελεί την κορυφαία πλατφόρμα παγκοσμίως για επαγγελματίες κυρίως στους τομείς της τεχνολογίας θερμοκηπίων και έξυπνης γεωργίας καθώς και της κηπευτικής της ανθοκομίας και της φυτολογίας, η οποία προσφέρει μια σφαιρική εικόνα των προϊόντων, υπηρεσιών και λύσεων που προτείνουν καινοτόμες εταιρείες παγκοσμίου κύρους.

Από πλευράς Enterprise Greece γίνεται σθεναρή προσπάθεια υποστήριξης του κλάδου στις ξένες αγορές και διαφαίνονται σημαντικά περιθώρια περαιτέρω ανάπτυξης, δεδομένου ότι η Ελλάδα διαθέτει εταιρείες με καινοτομία, υψηλή ποιότητα και ανταγωνιστικά προϊόντα, συμβάλλοντας στην ενίσχυση της διεθνούς εικόνας της Ελλάδας στον αγροτοτεχνικό κλάδο.

Ο Διευθύνων Σύμβουλος της Enterprise Greece Δρ. Μαρίνος Γιαννόπουλος, αναφερόμενος στην ελληνική παρουσία στην έκθεση, δήλωσε: «*Η συμμετοχή της Ελλάδας στη διεθνή έκθεση GreenTech 2025 αποτελεί μια στρατηγικής σημασίας ευκαιρία για την προβολή των ελληνικών καινοτομιών και των επενδυτικών μας δυνατοτήτων, ιδίως στους τομείς της αγροτεχνολογίας και της βιώσιμης ανάπτυξης. Η Ελλάδα δεν είναι μόνο ένας τόπος με φυσικό πλούτο και γεωστρατηγικά πλεονεκτήματα — είναι πλέον και ένας ανερχόμενος κόμβος καινοτομίας στη Νοτιοανατολική Ευρώπη, χάρη στη δυναμική του ανθρώπινου κεφαλαίου της. Με συνέπεια, σχέδιο και διεθνή προσανατολισμό, η χώρα μας συμμετέχει ενεργά στη διαμόρφωση ενός πιο βιώσιμου και ανθεκτικού μέλλοντος. Η Enterprise Greece, υλοποιώντας την εθνική στρατηγική για εξωστρέφεια και καινοτομία, βρίσκεται στην πρώτη γραμμή της εθνικής προσπάθειας για την ενίσχυση της διεθνούς παρουσίας των ελληνικών επιχειρήσεων και την προσέλκυση ξένων επενδύσεων. Στηρίζει έμπρακτα την παρουσία και προβολή καινοτόμων ελληνικών επιχειρήσεων σε κορυφαίες διεθνείς διοργανώσεις, όπως η GreenTech. Μέσα από τη συμμετοχή μας στην GreenTech 2025, δίνουμε βήμα σε ελληνικές επιχειρήσεις να παρουσιάσουν τις τεχνολογίες, τα προϊόντα και τις λύσεις τους σε ένα παγκόσμιο ακροατήριο, ενισχύοντας την εικόνα της Ελλάδας ως χώρας που επενδύει σε ένα μέλλον βιώσιμο, πράσινο και εξωστρεφές».*

Οι εταιρείες που συμμετείχαν στην έκθεση ήταν οι εξής:

* PLASTIKA KRITIS S.A.
* THRACE NG ΑΒΕΕ
* KARATZIS S.A.
* TECHNOPLASTIC S.A.
* KARVELAS S.A.
* ORGANIC ELECTRONIC TECHNOLOGIES PC
* THERMOMETAL
* HUMOFERT
* GEORGANTIS FILTRATION SYSTEMS
* INA PLASTICS

Τα περίπτερα των Ελλήνων εκθετών έφεραν το νέο brand του κλάδου – «Greece Agricultural Equipment| From Seed to Harvest» – το οποίο σχεδιάστηκε με στόχο την ενίσχυση της εξωστρέφειας και την ανάδειξη της ποιότητας και της καινοτομίας των ελληνικών επιχειρήσεων.

Στο πλαίσιο της διοργάνωσης, πραγματοποιήθηκαν εκπαιδευτικές συνεδρίες από κορυφαίους ειδικούς του κλάδου. Ιδιαίτερη έμφαση δόθηκε σε βιώσιμες συνεργασίες για την παγκόσμια επισιτιστική ασφάλεια και σε χρήσιμα μοντέλα ανάπτυξης με τα οποία οι παραγωγοί μπορούν να βελτιστοποιήσουν τη λήψη αποφάσεων και την αύξηση της αποτελεσματικότητας στη διαχείριση των καλλιεργειών, ενώ επίσης αναδείχθηκαν οι ολοένα αυξανόμενες προκλήσεις που φέρνουν στον κλάδο τα ακραία καιρικά φαινόμενα λόγω της κλιματικής αλλαγής. Βαρύτητα δίνεται επίσης παγκοσμίως στην τεχνολογική πρόοδο, με εφαρμογές σε ρομποτικά συστήματα συγκομιδής, αυτόματες μηχανές διαλογής, drones για την παρακολούθηση των καλλιεργειών, καθώς και σε καίριους τομείς όπως η τεχνητή νοημοσύνη, η γεωργία ακριβείας, η κάθετη καλλιέργεια. Η διαχείριση του νερού και της ενέργειας είναι ζητήματα μείζονος σημασίας για την επιβίωση των κοινωνιών παγκοσμίως και πάνω σ΄αυτόν τον τομέα εργάζονται εντατικά οι εταιρείες με σκοπό την εύρεση και εφαρμογή των καλύτερων λύσεων.

Την έκθεση επισκέφτηκαν η Πρέσβης της Ελλάδας στην Χάγη κα Κατερίνα Γκίνη και ο Γενικός Σύμβουλος Α΄ του Γραφείου ΟΕΥ, κος Απόστολος Μιχαλόπουλος και σε συνεργασία με την εκπρόσωπο της Enterprise Greece, προχώρησαν σε σειρά συναντήσεων με τους Έλληνες εκθέτες. Με δήλωσή της η κα. Γκίνη, αναφέρθηκε στη δυναμική που έχουν οι ελληνικές εταιρείες σε ένα άκρως ανταγωνιστικό περιβάλλον: «*Φέτος η Ελλάδα, με την υποστήριξη της Enterprise Greece, είχε μια δυναμική συμμετοχή στην έκθεση και έκανε αισθητή την παρουσία της με τα καινοτόμα προϊόντα που παρουσίασαν δέκα ελληνικές εξωστρεφείς επιχειρήσεις. Επισκεφτήκαμε με τον κ. Απ. Μιχαλόπουλο την Έκθεση και όλα τα ελληνικά περίπτερα και συνομιλήσαμε με τους Έλληνες εκθέτες για τις διανοιγόμενες επιχειρηματικές προοπτικές και συνεργασίες τόσο σε ευρωπαϊκό όσο και διεθνές περιβάλλον. Οι Έλληνες εκθέτες εκφράσθηκαν με ικανοποίηση τόσο για τη διοργάνωση της Έκθεσης όσο και για την υψηλή επισκεψιμότητα και απήχησή της στον τομέα των αγροτεχνολογικών εξελίξεων*».

**Enterprise Greece**

Η Ελληνική Εταιρεία Επενδύσεων και Εξωτερικού Εμπορίου Α.Ε. (Enterprise Greece) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:**

ENTERPRISEGREECE | Γραφείο Τύπου– 210 3355705, Χρήστος Ρουμελιώτης c.roumeliotis@eg.gov.gr